Document ID: 32005L0046

KOMISIJAS DIREKTĪVA 2005/46/EK
(2005. gada 8. jūlijs),
ar ko groza pielikumus Padomes Direktīvām 86/362/EEK, 86/363/EEK un 90/642/EEK attiecībā uz maksimāli pieļaujamajiem amitraza atlieku daudzumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1986. gada 24. jūlija Direktīvu 86/362/EEK par pesticīdu atlieku maksimāli pieļaujamo daudzumu noteikšanu labībā un uz tās (1), un jo īpaši tās 10. pantu,
ņemot vērā Padomes 1986. gada 24. jūlija Direktīvu 86/363/EEK par pesticīdu atlieku maksimāli pieļaujamo daudzumu noteikšanu dzīvnieku izcelsmes pārtikas produktos un uz tiem (2), un jo īpaši tās 10. pantu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimāli pieļaujamo daudzumu noteikšanu konkrētos augu izcelsmes produktos un uz tiem, ieskaitot augļus un dārzeņus (3), un jo īpaši tās 7. pantu,
tā kā:
(1)
Ar Komisijas Lēmumu 2004/141/EK (4) tika nolemts neiekļaut amitrazu kā aktīvo vielu Padomes Direktīvas 91/414/EEK (5) I pielikumā. Minētajā lēmumā noteikts, ka šo aktīvo vielu saturošu augu aizsardzības līdzekļu izmantošana Kopienā vairs netiek atļauta, izņemot dažus izmantošanas gadījumus, kuros pašlaik nav pieejamas citas alternatīvas (būtiskie izmantošanas veidi).
(2)
Apsvērumu 1. punktā minētajā Komisijas lēmumā paredzēts pakāpeniskas lietojuma pārtraukšanas periods, tādēļ ir lietderīgi maksimāli pieļaujamos atlieku daudzumus, ar kuriem pauž nodomu nepieļaut attiecīgās vielas izmantošanu Kopienā, nepiemērot, iekams nav beidzies minētajai vielai noteiktais pakāpeniskas lietojuma pārtraukšanas periods.
(3)
Padomes Regulā (EEK) Nr. 2377/90 (6) dzīvnieku izcelsmes produktiem ir noteikti maksimāli pieļaujamie daudzumi amitraza atliekām, kas rodas saistībā ar tā izmantošanu veterinārmedicīnā. Ir lietderīgi ņemt tos vērā šajā direktīvā.
(4)
Kopienā maksimāli pieļaujamie atlieku daudzumi un Pārtikas kodeksā (Codex Alimentarius) (7) rekomendētie daudzumi ir noteikti un novērtēti, ievērojot līdzīgas procedūras. Kodeksā ir noteikti daži maksimāli pieļaujamie atlieku daudzumi amitrazam. Tie tika ņemti vērā, nosakot šajā direktīvā minētos maksimāli pieļaujamos atlieku daudzumus. Tie kodeksā noteiktie maksimāli pieļaujamie atlieku daudzumi, kurus tuvākajā laikā paredzēts atsaukt, netika ņemti vērā. Izvērtējot pamatojoties uz minēto kodeksu noteiktos maksimāli pieļaujamos atlieku daudzumus attiecībā uz iespējamo risku patērētājiem, šāds risks netika konstatēts.
(5)
Lai nodrošinātu to, ka patērētājs ir pienācīgi pasargāts no tādu atliekvielu iedarbības, kas rodas neatļauta augu aizsardzības līdzekļu lietojuma rezultātā, par maksimāli pieļaujamo atlieku daudzumu attiecīgo līdzekļu/pesticīdu kombinācijām jānosaka analītiskās noteikšanas zemākā robeža.
(6)
Tāpēc Direktīvu 86/362/EEK, 86/363/EEK un 90/642/EEK pielikumi ir jāgroza attiecībā uz vairākām pesticīdu atliekām, kas rodas amitraza lietošanas rezultātā, lai atbilstoši uzraudzītu un kontrolētu to lietojuma aizliegumu un aizsargātu patērētāju.
(7)
Tādēļ attiecīgi jāgroza atbilstošie Padomes Direktīvu 86/362/EEK, 86/363/EEK un 90/642/EEK pielikumi.
(8)
Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 86/362/EEK II pielikuma A daļā aizvieto šādu rindu:
Pesticīdu atliekas
Maksimāli pieļaujamais daudzums mg/kg
“Amitrazs, ieskaitot metabolītus, kas satur 2,4-dimetilanilīna grupu, kas izteikta kā amitrazs
0,05 (8) graudaugiem
2. pants
Direktīvas 86/363/EEK II pielikuma B daļā aizvieto šādas rindas:
Pesticīdu atliekas
Maksimāli pieļaujamais daudzums mg/kg
Gaļā, tostarp taukos, gaļas izstrādājumos, subproduktos un dzīvnieku taukos, kas uzskaitīti I pielikumā un uz ko attiecas KN kodi 0201, 0202, 0203, 0204, 0205 00 00, 0206, 0207, ex02 08, 0209 00, 0210, 1601 00 un 1602
Pienā un piena produktos, kas uzskaitīti I pielikumā un uz ko attiecas KN kodi 0401, 0402, 0405 00 un 0406
Svaigās olās bez čaumalām, putnu olās un olu dzeltenumos, kas uzskaitīti I pielikumā un uz ko attiecas KN kodi 0407 00 un 0408
“Amitrazs, ieskaitot metabolītus, kas satur 2,4-dimetilanilīna grupu, kas izteikta kā amitrazs
0,05 (9), Mājputnu gaļā
0,01 (9)
3. pants
Direktīvas 90/642/EEK II pielikumā maksimāli pieļaujamos pesticīdu atlieku daudzumus amitrazam aizvieto ar šīs direktīvas pielikumā minētajiem.
4. pants
1. Dalībvalstis vēlākais līdz 2006. gada 9. janvārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto aktu tekstus, kā arī minēto aktu un šīs direktīvas korelācijas tabulu.
Dalībvalstis piemēro minētos tiesību aktus no 2007. gada 10. janvāra.
Kad dalībvalstis pieņem minētos aktus, tajos ietver atsauci uz šo direktīvu, vai arī šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
2. Dalībvalstis dara zināmus Komisijai savu tiesību aktu galvenos noteikumus, ko tās pieņem jomā, uz kuru attiecas šī direktīva.
5. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
6. pants
Šī direktīva ir adresēta dalībvalstīm.
Briselē, 2005. gada 8. jūlijā

Labels: 20
3
17
6